Պատմիչը ցույց է տալիս, որ լեռան սահմաններում պետք է գտնվի «Մխանց տոհմի Կաղսեդու առողջարանը», ուր 552-53թթ. հայտնվեցին ոմն ճգնավորի եւ բազում այլ սրբերի նշխարքները, որոնք կամ այնտեղ էին նահատակվել, կամ էլ այնտեղ էին բերվել ուրիշ տեղերից: Եւ Աբաս կաթողիկոսի հրամանով Մոմհարից երեցի ու Հովհաննեսի վանքի վանահայր Տիրիթի գործակցությամբ Տրի քահանա Դանիելը եւ բազում այլ հավատացյալներ գնացին, փորեցին տեսիլքով երեւացած տեղը, «եւ գտնվեց թաքնված գանձը…, նշխարքները ամփոփեցին ինչ-որ պատվական տեղում՝ յուրաքանչյուրից մաս վերցնելով, իսկ մեծ մասը վերցրեց Դանիել քահանան եւ մեծահարգ ընծաներով շտապելով՝ անմիջապես հասավ Աբաս հայրապետի մոտ… եւ դրեց շատ մաքուր արկղերի մեջ»: Այս հիշատակների մասին գրեց դեպքերի ժամանակակից ու վկա Անդրիանեն, որից օգտվելով իր պատմությունն է հյուսել Կաղանկատվացին: Իսկ այն սրբերը, որոնց հայտնվեցին նշխարքները, հետեւյալներն են՝ Ստեփանոսը, Նախավկան, Թեոդորոսը, Վարոսը, Մամասը, Մար Սարգիսը, Գեւորգը, Կոզմասը, Դամիանոսը, Ս. Քառասունքի մի մասը, խաչված ոմն Պողոսիկն ու Բասերիան, ինչպես նաեւ կենարար խաչափայտի մի մասը: